**Anne, 37 år**

*Hvordan kan folk oppføre seg slik?*

Anne er 37, enslig, uten barn og jobber som kontorfullmektig i en større industribedrift. Hun har det stort sett bra i livet med venner, familie, jobb, aktiviteter og interesser. Ikke tidligere kontakt med helsevesenet på grunn av psykiske plager. Henvist på grunn av psykiske problemer etter flere vanskelige hendelser i en frivillig organisasjon der hun har vært medlem i mange år. På det aktuelle tidspunktet, ca. et halvt år tidligere, hadde hun overtatt som leder i lokallaget.

Anne gråter mens hun forteller at det var en sak om bruk av organisasjonens penger som var årsaken til alle problemene. En sterk interessegruppe i organisasjonen bestående av personer med lang fartstid ønsket å bruke penger til noe som bare et fåtall av medlemmene ville ha nytte og glede av. Anne var imot en slik prioritering. Det ble en langvarig konflikt rundt spørsmålet, der hun opplevde at motparten brukte alle midler for få gjennomslag for sine ønsker. Anne ble gjentatte ganger utskjelt, truet og baksnakket. Hennes motiver ble mistenkeliggjort, og hun ble devaluert, blant annet med påstander om at hun ikke var et ordentlig medlem fordi hun var så ung. Hun fikk stadig ubehagelige telefoner, e-poster og sms’er. Det toppet seg på et møte der hun ble skreket til og rakket ned på. Hun klarte å gjennomføre møtet, men kollapset i gråt da hun kom hjem. Samme kveld sa hun fra seg ledervervet. Hun har ikke vært på møter i organisasjonen siden.

Anne har også trukket seg tilbake fra venner og sosialt samvær. Hun gråter mye og har søvnproblemer og perioder med angst, og hun er fortsatt svært opprørt over det som skjedde. Hun er i full jobb, men synes at hodet ikke fungerer skikkelig og er bekymret for hvordan det vil gå framover.

Hun tror på det gode i mennesker og at man i fellesskap kan dra sammen for å oppnå gode ting for mange mennesker. Hun tenker stadig tilbake til konflikten og forstår ikke hvordan voksne mennesker kunne oppføre seg så dårlig: *«Det er folk med en fin fasade, men på innsiden er de annerledes – de meler sin egen kake og benytter seg av sin posisjon for å oppnå goder for seg selv.»*

Anne tenker på måten hun håndterte saken, og hun bebreider seg selv for at hun ikke gjorde ting annerledes, for at hun er så svak og for at hun lar hendelsene gå så mye inn på seg. Episoder fra konflikten dukker stadig opp i hodet, selv om hun prøver å la være å tenke på den. Hun grubler mye og klarer ikke å legge det fra seg. Hun klarer ikke å snakke om hendelsene til noen, si navnene til involverte, lese om organisasjonen i media eller gå inn på facebook-siden.

Hun skammer seg over å komme til behandling. Hun hadde aldri trodd at hun ville trenge det.

**Edgar**

*Maktkamp i fagforeningen*

Edgar er 42 år, gift med to tenåringsbarn. Jobbet i servicebransjen etter videregående skole, ble aktiv i fagforeningen og leder for lokalavdelingen. Han har ikke vært i fast jobb de siste seks årene. Først sykmeldt og deretter arbeidsavklaringspenger. Har forsøkt å komme i arbeid igjen, men psykiske plager har vært til hinder. Har søvn- og konsentrasjonsproblemer, muskelspenninger, hodepine, verk i kroppen. Lavt energinivå. Fra å være en omgjengelig mann med sosialt engasjement og stor omgangskrets, lever han nå tilbaketrukket og er blitt nesten fullstendig isolert. Han har bare kontakt med den nærmeste familien og én venn.

I tiden før han fikk psykiske plager ble Edgar manipulert ut av stillingen som leder i fagforeningens lokalavdeling og som hovedtillitsvalgt på jobben. Det var en og samme person, Arild, som overtok begge vervene. Arild hadde vært en nær venn, og Edgar hadde hjulpet ham til å komme fram i fagforeningen, blant annet ved å introdusere ham til personer i maktposisjoner og ved å gi ham viktige arbeidsoppgaver. De jobbet tett sammen og hadde mye til felles ellers.

Edgar forteller at det hele begynte gradvis. For syv år siden merket han en forandring i fagforeningen. Det virket som om folk begynte å unngå ham, de tok ikke kontakt og det hendte stadig oftere at hans henvendelser ikke ble besvart. Han ble ikke invitert ut for å ta en øl sånn som før.

Hele tiden ble han støttet av Arild som sa at det ville gå over. Arild rådet ham til ligge lavt i terrenget og ikke provosere fram en konfrontasjon. Det ville gjøre saken verre. Edgar fulgte rådet. Mistenkeliggjøringen tok imidlertid ikke slutt, og Edgar ble mer og mer utfryst av kollegaer på jobben. Færre og færre hilste på ham.

Det toppet seg i forbindelse med valget i fagforeningen. Edgar fikk sjokk da Arild stilte opp som motkandidat og oppførte seg som en helt annen person enn den han kjente. Arild angrep og latterliggjorde ham og brukte ting som Edgar hadde sagt i fortrolighet. Fakta ble vridd til det ugjenkjennelige, og Edgar opplevde at hans motiver ble trukket i tvil. Arild anklaget ham offentlig for å bruke stillingen til å oppnå fordeler (selv om han gjorde akkurat som alle andre). Arild vant valget, og Edgar ble suspendert fra foreningen. Det ble igangsatt en intern etterforskning, men han ble ikke politianmeldt. Det kom for en dag at det var Arild som hadde stått bak bakvaskelseskampanjen.

Edgar mener at hendelsene har ødelagt ham. Han ble lurt, manipulert og sveket. Han sammenligner sin nåværende livssituasjon med Arilds. Mens han gjemmer seg hjemme og ikke fungerer lenger, har Arild hatt en fantastisk karriere. Han kverner daglig på hendelsene fra syv år siden, hans egen situasjon og at livet nå er i ruiner. Han er svært bitter, har selvmordstanker i perioder og mange hevnefantasier. I en periode drakk han for mye, men sluttet da han skjønte at det holdt på å gå over styr.

Edgar har tilbud om jobb i svogerens sportsbutikk. Han føler at det er hans siste sjanse. Han må komme seg i gang igjen. Han er innstilt i å begynne på gulvet, noe annet kan han ikke forlange. Men han vet ikke om han klarer det. Vet heller ikke om han klarer å møte kunder, tenker på hvor ille det blir å treffe noen fra gamle dager og at han ikke kommer til å kunne se dem i øynene.